SET ปิดลบ 9 จุด นลท.ขายลดเสี่ยง รอตัวเลขเงินเฟ้อสหรัฐฯ คืนนี้
SET ปิดลบ 9 จุด นลท.ขายลดเสี่ยง ระหว่างรอตัวเลขเงินเฟ้อสหรัฐฯ คืนนี้ ซึ่งตลาดคาดเงินเฟ้อทั่วไป 8.1% และ Core Inflation 6% หากออกมาต่ำกว่าคาดจะเป็นปัจจัยหนุนตลาดหุ้น โดยให้แนวรับสำคัญ 1,600 จุด และแนวต้าน 1,635 จุด
SET ปิดลบ 9 จุด นลท.ขายลดเสี่ยง ระหว่างรอตัวเลขเงินเฟ้อสหรัฐฯ คืนนี้ ซึ่งตลาดคาดเงินเฟ้อทั่วไป 8.1% และ Core Inflation 6% หากออกมาต่ำกว่าคาดจะเป็นปัจจัยหนุนตลาดหุ้น โดยให้แนวรับสำคัญ 1,600 จุด และแนวต้าน 1,635 จุด
11 พ.ค. 2565

นายวิจิตร อารยะพิศิษฐ์ ผู้อำนวยการอาวุโส และนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยวันนี้แกว่งตัวในแดนลบหลังจากวานนี้ขึ้นไปแรง โดยวันนี้นักลงทุนเลือกขายลดความเสี่ยงระหว่างรอติดตามตัวเลขเงินเฟ้อสหรัฐเดือน เม.ย.2565 คืนวันนี้ ซึ่งตลาดคาดว่าอัตราเงินเฟ้อทั่วไปที่ 8.1% จาก 8.5% ในเดือน มี.ค.2565 และอัตราเงินเฟ้อพื้นฐาน (Core Inflation) คาดไว้ที่ 6% จาก 6.5% ในเดือน มี.ค.2565 หากตัวเลขออกมาต่ำกว่าตลาดคาดจะส่งผลดีต่อการลงทุนในสินทรัพย์เสี่ยง ซึ่งจะเป็นปัจจัยหนุนตลาดหุ้น
จากแรงขายลดความเสี่ยงทำให้ตลาดย่อตัวลงแรง แต่ก็มีแรงดึงกลับขึ้นมาได้บ้างระหว่างทาง ขณะที่ดาวน์โจน์ฟิวเจอร์บวกขึ้นไปเรื่อยๆ ตลอดวัน และตลาดยุโรปเปิดแดนบวกระหว่างรอตัวเลขเงินเฟ้อสหรัฐเช่นกัน เพราะเป็นปัจจัยหลักที่จะส่งผลต่อการปรับขึ้นอัตราดอกเบี้ยของธนาคารกลางสหรัฐ (เฟด)
แนวโน้มการลงทุนในวันพรุ่งนี้ขึ้นอยู่กับตัวเลขเงินเฟ้อที่จะออกมาในคืนนี้ หากต่ำกว่า 8.1% สินทรัพย์เสี่ยงจะตอบรับเชิงบวก แต่หากอยู่ในช่วง 8.1-8.5% ตลาดก็อาจจะทรงๆ ให้แนวรับที่ 1,600 จุด ซึ่งเป็นแนวรับสำคัญ ส่วนแนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 3,792.44 ล้านบาท ปิดที่ 11.80 บาท ลดลง 0.30 บาท
AOT มูลค่าการซื้อขาย 3,030.06 ล้านบาท ปิดที่ 66.50 บาท ลดลง 0.50 บาท
OR มูลค่าการซื้อขาย 2,824.67 ล้านบาท ปิดที่ 26.50 บาท เพิ่มขึ้น 1.25 บาท
JMT มูลค่าการซื้อขาย 2,081.87 ล้านบาท ปิดที่ 72.75 บาท ลดลง 5.25 บาท
PTTEP มูลค่าการซื้อขาย 2,051.60 ล้านบาท ปิดที่ 153.00 บาท เพิ่มขึ้น 1.50 บาท